**Poziv za postdoktorske stipendije za interdisciplinarna istraživanja u okviru EIPOD-LinC programa**

[Evropska laboratorija za molekularnu biologiju (EMBL)](https://www.embl.org/) objavila je poziv za postdoktorske stipendije u okviru [EIPOD-LinC](https://www.embl.org/about/info/postdoctoral-programme/eipod-linc-exploring-life-in-context/) programa. Radi se o programu koji podržava perspektivne istraživače iz cijelog svijeta a koji se bave interdisciplinarnim istraživanjem.

Program je osmišljen da podrži sve veću raznolikost karijernih putanja u evropskom istraživačkom prostoru, pružajući istraživačima mentorstvo, obuku i podršku za razvoj karijere potrebnu da postanu lideri u akademskoj zajednici, industriji i šire. Dio je EMBL-ovog jedinstvenog interdisciplinarnog i kolaborativnog istraživačkog prostora, a stipendisti će raditi na interdisciplinarnim istraživačkim projektima koje sami osmisle u kontekstu EMBL programa „[Molekuli do ekosistema 2022-2026](https://www.embl.org/documents/document/embl-programme-2022-2026-molecules-to-ecosystems/)“. Važno je da projekti kandidatima omoguće sticanje novih vještina u oblasti interdisciplinarnih istraživanja.

Pravo na prijavu imaju istraživači sa stečenom doktorskom diplomom iz različitih oblasti, kao što su matematika, hemija, fizika, inženjering, ekologija, epidemiologija itd, kao i istraživači kojima još uvijek nije zvanično dodijeljena diploma doktorskih studija, ali su uspješno odbranili doktorsku disertaciju najkasnije do roka za podnošenje prijava.

Zainteresovani kandidati treba da pripreme interdisciplinarni predlog projekta i kontaktiraju istraživačku grupu u okviru EMBL-a kojoj bi se pridružili ([*EMBL host*](https://www.embl.org/about/info/postdoctoral-programme/eipod-linc-embl-hosts/)). Takođe, neophodno je uključivanje i partnerske institucije - iz EMBL-a ili druge institucije iz neke od država članica EMBL-a, pridruženih zemalja ili potencijalnih država članica.

Poziv je otvoren do **18. januara 2023. godine**.

Evaluaciju prijava vršiće vođa relevantne EMBL istraživačke grupe i eksterni ekspert, pri čemu treba da obezbijede ukupan utisak o prijavi kandidata u smislu izvrsnosti, uticaja i implementacije. Projekti kandidata za koje stipendiranje bude odobreno moraju početi najkasnije **1. avgusta 2023. godine**.

Više detalja o samom programu, uslovima i pravilima prijavljivanja nalazi se u Vodiču za aplikante koji se može preuzeti u nastavku teksta. Takođe, za više detalja o programu, zainteresovani kandidati mogu pogledati snimak informativnog vebinara, koji se može pogledati [OVDJE](https://mediasite.embl.de/Mediasite/Play/a4a119cd63ff497da476b61da1f128171d).

Za dodatna pitanja ili nedoumice u vezi sa možete posjetiti [stranicu sa često postavljanim pitanjima](https://www.embl.org/about/info/postdoctoral-programme/eipod-linc-faq/) ili uputiti mejl na adresu eipod@embl.org.

EMBL je jedna od vodećih svjetskih istraživačkih institucija, a Crna Gora je postala njena punopravna članica 2018. godine. Jedinstveni portfolio integrisanih naučnih usluga EMBL-a istraživačima iz država članica omogućava pristup širokom spektru infrastrukture i resursa, stručnim uslugama, naučnim posjetama, obukama, ljetnjim školama, konferencijama, doktorskim programima i postdoktorskim stipendijama.

Kontakt osobe za saradnju sa EMBL-om u Ministarstvu nauke i tehnološkog razvoja:

**Lidija Vukčević**

Odjeljenje za međunarodnu saradnju

e-mail: lidija.vukcevic@mpnks.gov.me

 lidija.vukcevic@gmail.com

Telefon: 020 405 344

**Ivana Lagator**

Odjeljenje za međunarodnu saradnju

E-mail: ivana.lagator@mpnks.gov.me

 ivana83ct@gmail.com

Telefon: 020 405 326